吳子副送性之詩有老子只堪持蟹螯之句因寄之
作者：釋德洪
朝代：宋

paragraphs: 秋來殘暑猶頑賴，推擠不去吁可怪。
哦君妙語齒頰清，冰壺照人吐精彩。
絕知此公風味高，想見尊前持蟹螯。
說禪不用朱藤杖，看月却披宫錦袍。
大藩衣冠蔚城市，君所過從天下士。
忘懷一笑餞年華，醉裏千篇是生計。
相知何必蓋須傾，此語荒唐却甚真。
人生懷抱要磊落，他年相逢是故人。